У кабінеце дырэктара Мінскага дзяржаўнага каледжа электронікі Георгія Уладзіміравіча Козела за асобным сталом перад камп’ютарам сядзяць дзяўчына і хлопец — Аляксандра Рамашкіна і Антон Пуціла. Яны дэманструюць магчымасці сайта каледжа, у тым ліку яго рэсурсы, накіраваныя на прафарыентацыю школьнікаў. Другакурснік і першакурсніца займаюцца пастаянным абнаўленнем, а таксама ўдасканаленнем дызайну сайта сваёй навучальнай установы. Навучэнцы гавораць, што раней сайт быў інфармацыйна насычаным, але далёка не такім маляўнічым. Сайту каледжа электронікі ў сучасным выглядзе ўсяго другі год, а дырэктар установы расказвае, што ўжо ў мінулую прыёмную кампанію прыкладна 70% абітурыентаў заявілі, што даведаліся пра яе і вызначыліся са спецыяльнасцю менавіта праз інтэрнэт.